हिंद महासागर में आगे बढ़ रहा, मानसून स्ट्रीम बनने से रोकेगा; उधर मोका से बंगाल में 9 की मौत
Cyclonic Storm Mocha Latest News Update; म्यांमार के तट से टकराने के बाद मोका तूफान कमजोर तो हुआ लेकिन इसका असर भारत के पूर्वी राज्यों पर भी पड़ा। सोमवार रात पश्चिम बंगाल और मिजोरम में तेज आंधी आई।
मौसम की भविष्यवाणी करने वाली प्राइवेट एजेंसी स्काईमेट के मुताबिक एक शक्तिशाली चक्रवात फैबियन दक्षिण हिंद महासागर से ऊपर की ओर बढ़ रहा है। इसे तट तक पहुंचने में एक हफ्ता लग सकता है। यह मानसून स्ट्रीम के बनने में रुकावट डाल सकता है।
उधर, म्यांमार के तट से टकराने के बाद मोका तूफान कमजोर तो हुआ, लेकिन इसका असर भारत के पूर्वी राज्यों पर भी पड़ा। सोमवार रात पश्चिम बंगाल और मिजोरम में तेज आंधी आई। इसके चलते कोलकाता और साउथ बंगाल के कुछ जिलों में 9 लोगों की मौत हो गई। मिजोरम में 236 घरों को नुकसान पहुंचा। राज्य के दक्षिणी हिस्से में आठ म्यांमार रिफ्यूजी कैंप नष्ट हो गए।
स्टेट डिजास्टर मैनेजमेंट के अधिकारियों के अनुसार, तेज हवा और भारी बारिश से 41 गांवों और कस्बों के 5,789 लोग प्रभावित हुए हैं। अधिकारियों ने कहा कि कम से कम 708 म्यांमार रिफ्यूजी को स्कूलों और कम्युनिटी हॉल जैसे सुरक्षित स्थानों पर शिफ्ट कर दिया गया। म्यांमार की सीमा से सटा सियाहा सबसे ज्यादा प्रभावित होने वाला जिला है।
तूफान के बाद की तस्वीरें...
आंधी चलने से पेड़ गिरे, लोगों की जान गई, गाड़ियों को नुकसान
कोलकाता में सोमवार देर रात चली तेज आंधी से लगभग 25 पेड़ गिर गए। इसमें सात कारों और एक बाइक को नुकसान हुआ। फ्लाईओवर पर एक ट्रैफिक सिग्नल पोस्ट उखड़ गया। तेज हवाओं के कारण दक्षिण-पश्चिम में कुछ इलाकों में बिजली सप्लाई बाधित हुई।
बेहाला के कुछ मोहल्लों जैसे कैलाश घोष रोड, बारिशा और माटीलाल गुप्ता रोड में तूफान के दौरान बिजली कटौती की सूचना मिली। दक्षिण गरिया और कल्याणी में तूफान के दौरान सुरक्षा के लिहाज से बिजली बंद कर दी गई।
पांच फ्लाइट्स हुईं डायवर्ट, 12 उड़ानों में देरी
कोलकाता हवाई अड्डे पर 84 किमी प्रति घंटे की रफ्तार से हवा चलने के कारण सोमवार शाम 5.30 बजे से 6.20 बजे के बीच कोलकाता हवाई अड्डे पर उड़ान बाधित होने के बाद पांच फ्लाइट्स को डायवर्ट किया गया और 12 को उड़ान भरने में देरी हुई। डायवर्ट किए गए पांच विमानों में से ढाका से एक अंतरराष्ट्रीय बांग्ला स्टार फ्लाइट थी जो ढाका वापस गई थी।
इनके अलावा दो इंडिगो उड़ानों (एक चेन्नई से और दूसरी दिल्ली से) को रांची और दो अन्य (दिल्ली से विस्तारा और सूरत से एयर एशिया इंडिया की दूसरी उड़ान) को भुवनेश्वर के लिए डायवर्ट कर दिया गया था।
पटरियों पर गिरे पेड़, लेट चलीं ट्रेनें
तेज आंधी के चलते सियालदह और हावड़ा मंडल के विभिन्न खंडों में ट्रेनों की आवाजाही भी प्रभावित हुई। श्यामनगर और कांकीनारा के बीच अप और डाउन लाइनों पर पेड़ की शाखाएं गिर गईं, जिससे ट्रेनों की आवाजाही प्रभावित हुई।
जयनगर मजिलपुर स्टेशन के पास बरुईपुर-लक्ष्मीकांतपुर खंड में भी ट्रेन की आवाजाही प्रभावित हुई। सर्कुलर रेलवे सेक्शन में बीबीडी बाग के पास एक पेड़ की टहनी लाइन पर गिरी। हावड़ा मंडल में, चंदनागोर और कोननगर में अप मेन लाइन भी प्रभावित रही।
ये खबर भी पढ़ें...
धारचूला के पास गरबाधार में लैंडस्लाइड:सड़क बंद होने से आदि कैलाश यात्रा पर गया यात्री दल फंसा
उत्तराखंड में तवाघाट-लिपुलेख राष्ट्रीय राजमार्ग के गरबाधार में सोमवार को लैंडस्लाइड (भूस्खलन) हुआ। घटना में किसी के हताहत होने की सूचना नहीं है। गरबाधार पिथौरागढ़ जिले में धारचूला को चीन सीमा से जोड़ने वाली सड़क पर है। खबर है कि इस सड़क के बंद होने के कारण आदि कैलाश यात्रा पर गया एक यात्री दल फंस गया है। स्थानीय प्रशासन लैंडस्लाइड के कारण अलर्ट मोड पर है। पढ़ें पूरी खबर...
राजस्थान में देर रात गिरे ओले, दो दिन आंधी-बारिश का अलर्ट; गंगानगर, बीकानेर और चूरू में बरसात
राजस्थान में सोमवार देर रात उत्तर-पश्चिमी जिलों में आंधी के साथ बारिश हुई। कई स्थानों पर ओले भी गिरे। बीकानेर-चूरू एरिया में करीब 70KM स्पीड से अंधड़ आया। उधर, मौसम विभाग के मुताबिक आज और कल भी प्रदेश के कई हिस्सों में मौसम इसी तरह बना रहेगा। दो दिन आंधी-बारिश की पूरी संभावना है। पढ़ें पूरी खबर...